b'\n_START_ARTICLE_\nKuut\xc3\xb5bine (ooper)\n_START_PARAGRAPH_\n\xe2\x80\x9eKuut\xc3\xb5bine\xe2\x80\x9d (v\xc3\xb5i \xe2\x80\x9eUnesk\xc3\xa4ija\xe2\x80\x9d, originaalpealkiri La Sonnambula) on Vincenzo Bellini ooper (melodramma) kahes vaatuses Felice Romani libretole, mis l\xc3\xa4htub Eug\xc3\xa8ne Scribe\xe2\x80\x99i ja Jean-Pierre Aumeri ballett-pantomiimi La sonnambule, ou L\xe2\x80\x99arriv\xc3\xa9e d\xe2\x80\x99un nouveau seigneur (\xe2\x80\x9eKuut\xc3\xb5bine ehk uue isanda saabumine\xe2\x80\x9d, 1819) stsenaariumist. Helilooja kuues, k\xc3\xb5ige elavam ja meloodilisem ning soositud pastoraalse sisuga ooper.\n_START_SECTION_\nOoperi saamislugu\n_START_PARAGRAPH_\nBellini saabus 1830. aasta kevadel Milanosse. Teatro Caracano s\xc3\xb5lmis temaga otsekohe lepingu uue ooperi komponeerimiseks j\xc3\xa4rgmise aasta kevadhooaja avamiseks. Mingit libretot ega ka ooperi eeldatavat ainestikku ning pealkirja pakkuda polnud. Oli vaid tingimus, et Milanos v\xc3\xa4ga edukalt esinenud sopran Giuditta Pasta on \xc3\xbches peaosas._NEWLINE_Kuid Bellini haigestus ning s\xc3\xb5brad viisid ta parandama tervist Como j\xc3\xa4rve \xc3\xa4\xc3\xa4rde. Seal asus ta elama Pasta suvemajja, kus nimekas sopran ka ise parajasti viibis. Felice Romani tuli sinna kesksuvel Pastaga kohtuma. 15. juuli paiku j\xc3\xb5udsid Bellini ja Romani kokkuleppele, et v\xc3\xb5tavad k\xc3\xa4sile Victor Hugo \xe2\x80\x9eHernani\xe2\x80\x9d. Kuna m\xc3\xb5lemal mehel oli muid tegemisi, hakkas Teatro Caracano lepingu t\xc3\xa4itmine venima. 1830. aasta novembris sai selgeks, et Pasta ei taha laval p\xc3\xbckstes ja s\xc3\xb5jav\xc3\xa4ekost\xc3\xbc\xc3\xbcmis esineda ning \xe2\x80\x9eHernani\xe2\x80\x9d langes \xc3\xa4ra. Hiljem v\xc3\xb5ttis \xe2\x80\x9eHernani\xe2\x80\x9d (ooper \xe2\x80\x9eErnani\xe2\x80\x9d) k\xc3\xa4sile Verdi. Bellini oli k\xc3\xbcll \xc3\xbcht-teist komponeerinud ning teater oli ka esietenduse hiljemalt j\xc3\xa4rgmise aasta 20. veebruariks kavandanud. Alles jaanuaris 1831 ulatas Romani Bellinile La Sonnambula l\xc3\xb5pliku teksti. Bellini kandis \xe2\x80\x9eErnani\xe2\x80\x9d jaoks kirjutatud muusika sujuvalt \xe2\x80\x9eKuut\xc3\xb5bisesse\xe2\x80\x9d \xc3\xbcle. Kuid sellest oli v\xc3\xa4he. Ka aega oli esietenduseni napilt. Tollal oli kombeks, et kui lepingute t\xc3\xa4itmisega oli kiire, v\xc3\xb5tsid heliloojad lugusid oma varasematest teostest, tegid neid pisut ringi ja kandsid uude ooperisse \xc3\xbcle. Nii tegi ka Bellini, sest trupp vajas m\xc3\xb5ne n\xc3\xa4dala ka proovideks.\n_START_SECTION_\nEsietendus\n_START_PARAGRAPH_\nEsmaettekanne toimus 6. m\xc3\xa4rtsil 1831 Milano Teatro Caracano\xe2\x80\x99s. Rollide esmaesitajad olid Giuditta Pasta (Amina), Giovanni Battista Rubini (Elvino), Luciano Mariani (Rodolfo), Elisa Taccani (Lisa), Felicita Baillou-Hillaret (Teresa) ja Lorenzo Biondi (Alessio). Dirigeeris Nicola Zamboni Petrini._NEWLINE_Esietendus oli v\xc3\xa4ga edukas. Bellini uus ooper trumpas kohe \xc3\xbcle tema peamise konkurendi Donizetti teose, samal ajal v\xc3\xa4lja tulnud Anna Bolena. Amina roll pakkus suurep\xc3\xa4rase v\xc3\xb5imaluse Pastale oma ekstraklassi v\xc3\xb5imete demonstreerimiseks. Ooper levis kiiresti v\xc3\xa4ljapoole Itaaliat. Londoni King\xe2\x80\x99s Theatre esitas oopust juba juulis 1831. P\xc3\xb5hja-Ameerikas esitas New Yorgi Park Theatre teost novembris 1835. Selleks ajaks oli Bellini \xe2\x80\x9eKuut\xc3\xb5bine\xe2\x80\x9d juba k\xc3\xbcmnete Euroopa teatrite m\xc3\xa4ngukavas ning p\xc3\xbcsis katkematul teatrite standardrepertuaaris kuni sajandivahetuseni, olles t\xc3\xa4nasenigi regulaarselt esitatav._NEWLINE_Eestis on seda ooperit esitanud Mariinski teatri solistid Saaremaa ooperip\xc3\xa4evadel 2000, Vanemuine 2003 kontsertettekandena ja Moskva Novaja Opera poolt Tallinnas 2006.\n_START_SECTION_\nOoperi sisu\n_START_PARAGRAPH_\nTegevus toimub 19. sajandi alguses vaik\xc2\xadses \xc5\xa0veitsi k\xc3\xbclas, k\xc3\xbcla k\xc3\xb5rtsis ja k\xc3\xbcla l\xc3\xa4hedal metsas._NEWLINE_I vaatus._NEWLINE_Noor rikas talupoeg Elvino on kihlatud veskiomaniku Teresa kasut\xc3\xbctre Aminaga. Kihluspeolised tunnevad r\xc3\xb5\xc3\xb5mu lahke ja s\xc3\xb5braliku Amina abiellumise \xc3\xbcle. Kohalik v\xc3\xb5\xc3\xb5rastemaja ja k\xc3\xb5rtsi omanik Lisa on aga \xc3\xb5nnetu, sest temagi armastab Elvinot. Ta oli noormehega kihlatud, kuid n\xc3\xbc\xc3\xbcd on Elvino Lisa Amina kasuks h\xc3\xbcljanud._NEWLINE_Lisast on omakorda huvitatud noor k\xc3\xbclapoiss Alessio, kes k\xc3\xb5rtsipidajannat lohutab. Alessio on isegi v\xc3\xb5imalikeks pulmadeks laulu komponeerinud. Lisa l\xc3\xbckkab aga Alessio abiellumise idee k\xc3\xbc\xc3\xbcniliselt tagasi. Elvino saabub peole veidi hilinedes, vabandades, et k\xc3\xa4is ema haual. Notar s\xc3\xb5lmib Elvino ja Amina kihluslepingu._NEWLINE_K\xc3\xbclasse p\xc3\xb6\xc3\xb6rdub inkognito tagasi krahv Rodolfo, kes on kaua eemal viibinud ja soovib n\xc3\xbc\xc3\xbcd asuda taas elama oma uhkesse lossi. Lisa seletab, et on juba hilja ja ta ei j\xc3\xb5ua lossi enne pimedat ning naine pakub talle majutust oma v\xc3\xb5\xc3\xb5rastemajas. Kuid v\xc3\xb5\xc3\xb5ras \xc3\xbctleb, et teab kus loss asub. K\xc3\xb5ik \xc3\xbcllatunud tundmatu paikkonna teadmistest. V\xc3\xb5\xc3\xb5ras tunneb huvi, et mis pidustusi peetakse. Saanud teada kihluspeost, kiidab ta Amina ilu. Amina meenutavat talle t\xc3\xbctarlast, keda ta oli juba ammu aega tagasi armastanud. Krahvi huvi Amina vastu teeb Elvino armukadedaks. Teresa r\xc3\xa4\xc3\xa4gib, et tema poeg oli aastate eest ootamatult kadunud. V\xc3\xb5\xc3\xb5ras aga kinnitab, et Teresa \xc3\xa4rgu muretsegu. Tema poeg on elus ja tuleb k\xc3\xbclla tagasi._NEWLINE_Krahv heidab silma Lisale, kes samuti pole hea v\xc3\xa4ljan\xc3\xa4gemisega krahvi vastu \xc3\xbcksk\xc3\xb5ikne. N\xc3\xbc\xc3\xbcd \xc3\xbctleb v\xc3\xb5\xc3\xb5ras Lisale, et tema ongi krahvi kadunud poeg Rodolfo kes on olnud kaua aega k\xc3\xbclast eemal. Meelitatud Lisa viskab krahvile oma taskur\xc3\xa4tiku kiindumuse m\xc3\xa4rgiks._NEWLINE_Amina armastatu ja tema s\xc3\xb5brad ei tea, et neiu on kuu\xc2\xadt\xc3\xb5bine. \xc3\x9chel \xc3\xb6\xc3\xb6l oma magamise ajal unes k\xc3\xa4igu ajal suundub Amina krahvi magamistuppa ja heidab diivanile. \xc2\xa0Sealt leiavad ta hommikul k\xc3\xbclaelanikud. Tuppa sisenevad ka Lisa ja Elvino. V\xc3\xb5idukalt n\xc3\xa4itab Lisa Elvinole diivanil magavat Aminat. Amina \xc3\xa4rkab ja on segaduses. Ainult Teresa usub oma t\xc3\xbctre s\xc3\xbc\xc3\xbctusesse. Kuid Elvino h\xc3\xbc\xc3\xbcab, et pulmi ei tule._NEWLINE_II vaatus metsas ja k\xc3\xbclav\xc3\xa4ljakul. \xc5\xa0okeeritud Elvino on n\xc3\xbc\xc3\xbcd n\xc3\xb5us abielluma Lisa\xc2\xadga Amina on meeleheitel, ehkki Teresa t\xc3\xbctart julgustab. Metsa tuleb ka kurb Elvino. Kuid ta l\xc3\xbckkab Amina seletused tagasi._NEWLINE_Elvino teatab, et abiellub Lisaga nagu oli varem lubanud. Rodolfo p\xc3\xbc\xc3\xbcab selgitada, et Amina on s\xc3\xbc\xc3\xbctu, kuna ta ei tulnud tema tuppa kui oli \xc3\xa4rkvel. Krahv kinnitab, et Amina on unesk\xc3\xa4ija. Elvino keeldub teda uskumast. Amina j\xc3\xa4\xc3\xa4b kurnatuna magama._NEWLINE_Teresa on leidnud krahvi magamistoast taskur\xc3\xa4tiku, mille Lisa sinna j\xc3\xa4ttis, mis seletab Amina s\xc3\xbc\xc3\xbctust.Kuid sellest ei piisa. \xc3\x9cht\xc3\xa4kki n\xc3\xa4eb krahv magavat Aminat k\xc3\xb5ndimas \xc3\xbcle k\xc3\xb5rge ja ohtlikult veskisilla. Ta hoiatab rahvast, et neiut ei tohi segada, sest tema \xc3\xa4ratamine v\xc3\xb5iks p\xc3\xb5hjustada sillalt allakukkumise. K\xc3\xb5ik j\xc3\xa4lgivad vaikides ja on n\xc3\xbc\xc3\xbcd saanud t\xc3\xb5endi Amina s\xc3\xbc\xc3\xbctusest._NEWLINE_Ka Elvino saab asjast aru ning paneb magavale neiule kihlas\xc3\xb5rmuse s\xc3\xb5rme tagasi, mille ta oli \xc3\xa4ra v\xc3\xb5tnud, kui Amina krahvi magamistoast leiti. Amina on \xc3\xa4rgates meeldivalt \xc3\xbcllatunud ja \xc3\xb5nnelik, kui saab teada, et Elvino on valmis temaga abielluma.\n_START_SECTION_\nPeamised muusikalood\n_START_PARAGRAPH_\n* koor \xe2\x80\x9eViva Amina!\xe2\x80\x9d_NEWLINE_* Amina aaria kooriga \xe2\x80\x9eSopra il sen la man mi posa\xe2\x80\x9d_NEWLINE_* Elvino ja Amina duett kooriga \xe2\x80\x9ePrendi: l\xe2\x80\x99anel ti dono\xe2\x80\x9d_NEWLINE_* ansambel kooriga \xe2\x80\x9eAfosco cielo, a notte bruna\xe2\x80\x9d_NEWLINE_* Rodolfo aaria kooriga \xe2\x80\x9eVi ravviso, o luoghi ameni\xe2\x80\x9d_NEWLINE_* Rodolfo ja Amina duett \xe2\x80\x9eOh ciel! che tento?\xe2\x80\x9d_NEWLINE_* Amina ja Elvino duett kooriga \xe2\x80\x9eD\xe2\x80\x99un pensiero e d\xe2\x80\x99un accento\xe2\x80\x9d_NEWLINE_* Elvino aaria \xe2\x80\x9eAh! perch\xc3\xa8 non posso odiarti\xe2\x80\x9d_NEWLINE_* Amina aaria \xe2\x80\x9eAh! non giunge uman pensiero\xe2\x80\x9d._NEWLINE_Samale tekstile on kirjutanud ooperi Antonio d\xe2\x80\x99Antoni (Amina, 1825) ning samale ainestikule ooperid Niccol\xc3\xb2 \xc2\xa0Piccinni (Il sonnambulo, 1797), Ferdinando Paer (La sonnambula, 1800), Luigi Ricci (Il sonnambulo, 1829) ja Benedetto Miceli (Somnambule, 1870).'